Komission päätös,

tehty 17 päivänä kesäkuuta 2003,

lintuinfluenssaa (avian influenza) koskevista suojatoimenpiteistä Alankomaissa tehdyn päätöksen 2003/290/EY muuttamisesta neljännen kerran

(tiedoksiannettu numerolla K(2003) 1935)

(Ainoastaan hollanninkielinen teksti on todistusvoimainen)

(ETA:n kannalta merkityksellinen teksti)

(2003/443/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 2002/33/EY(2), ja erityisesti sen 10 artiklan,

ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY(3), sellaisena kuin se on viimeksi muutettuna direktiivillä 92/118/ETY(4), ja erityisesti sen 9 artiklan,

ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY(5) ja erityisesti sen 4 artiklan 1 ja 3 kohdan,

sekä katsoo seuraavaa:

(1) Alankomaat on ilmoittanut 28 päivän helmikuuta 2003 jälkeen useista erittäin patogeenisen lintuinfluenssan taudinpurkausten esiintymisistä.

(2) Alankomaiden viranomaiset toteuttivat ennen taudin virallista vahvistamista yhteisön toimenpiteistä avian influenssan torjumiseksi 19 päivänä toukokuuta 1992 annetussa neuvoston direktiivissä 92/40/ETY(6), sellaisena kuin se on muutettuna Itävallan, Suomen ja Ruotsin liittymisasiakirjalla, säädetyt välittömät toimet.

(3) Selkeyden ja avoimuuden vuoksi komissio teki Alankomaiden viranomaisia kuultuaan suojatoimenpiteistä Alankomaissa vahvasti epäillyn lintuinfluenssan (avian influenza) osalta 3 päivänä maaliskuuta 2003 päätöksen 2003/153/EY(7), jolla vahvistetaan Alankomaiden viranomaisten toteuttamia toimenpiteitä.

(4) Tämän jälkeen komissio teki Alankomaiden viranomaisia kuultuaan ja tilannetta kaikkien jäsenvaltioiden kanssa arvioituaan päätökset 2003/156/EY(8), 2003/172/EY(9), 2003/186/EY(10), 2003/191/EY(11), 2003/214/EY(12), 2003/258/EY(13), 2003/290/EY(14), 2003/318/EY(15), 2003/357/EY(16) ja 2003/387/EY(17).

(5) Viimeinen tartunnan saanut kaupallinen parvi hävitettiin 29 päivänä huhtikuuta, ja 7 päivän toukokuuta jälkeen Alankomaissa ei ole kirjattu eikä epäilty uusia lintuinfluenssatapauksia, joten taudin voidaan päätellä olevan hallinnassa. Mikäli uusia taudinpurkauksia ei ilmene, on aiheellista rajoittaa 18 päivästä kesäkuuta 2003 alkaen tällä hetkellä voimassa olevien kauppa- ja siirtorajoitusten maantieteellinen soveltamisalue taudin aiemmin vaivaamiin maakuntiin ja sallia näin ollen kauppa muista Alankomaiden maakunnista peräisin olevalla elävällä siipikarjalla ja siipikarjanlihatuotteilla. Näitä maakuntia on pidettävä lintuinfluenssasta vapaina.

(6) Jos uusia taudinpurkauksia ei ilmene, rajoitustoimenpiteitä olisi lisäksi höllennettävä tautitilanteen myönteisen kehityksen vuoksi 18 päivästä kesäkuuta 2003 alkaen, jotta elävän siipikarjan ja siitosmunien tiettyjen luokkien siirrot voidaan sallia niiltä taudin vaivaamien maakuntien alueilta, jotka sijaitsevat perustettujen valvonta- ja puskurivyöhykkeiden ulkopuolella, sellaisiin Alankomaiden maakuntiin, joita rajoitukset eivät koske. Siirtojen edellytyksenä on kuitenkin, että tällaisista maakunnista peräisin olevalla siipikarjalla ja siitosmunilla ei käydä kauppaa muualla yhteisössä vaan ainoastaan Alankomaiden alueella.

(7) Tautitilanteen myönteisen kehityksen vuoksi ja kun samalla pidetään mielessä jatkuvien varotoimien tarve päätöksessä 2003/290/EY säädettyjä toimenpiteitä olisi edelleen jatkettava 11 päivään heinäkuuta 2003 saakka niissä maakunnissa, joissa tautia on esiintynyt.

(8) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Muutetaan päätös 2003/290/EY seuraavasti:

1) Lisätään uusi 7 a artikla seuraavasti:

" 7a artikla

1. Kuitenkin jos Alankomaat ilmoittaa komissiolle ja jäsenvaltiolle 17 päivänä kesäkuuta 2003, että:

a) lintuinfluenssan uusia taudinpurkauksia ei ole kirjattu Alankomaissa 17 päivänä kesäkuuta 2003 kello 17.00 mennessä, ja

b) kaikki Alankomaiden tartunnan saaneisiin tiloihin ja laitoksiin liittyvät laboratoriotestit on tehty ja kaikista kliinisistä tutkimuksista ja laboratoriotesteistä, jotka koskevat lintuinfluenssatartunnan saaneiksi epäiltyjä tiloja ja laitoksia, on saatu negatiiviset tulokset,

1 artikla korvataan 18 päivänä kesäkuuta 2003 kello 00.00 alkaen seuraavasti:

' 1 artikla

1. Rajoittamatta sellaisten toimenpiteiden soveltamista, jotka Alankomaat on toteuttanut neuvoston direktiivin 92/40/ETY mukaisesti valvontavyöhykkeillä ja liitteessä III kuvatuilla puskurivyöhykkeillä, Alankomaiden eläinlääkintäviranomaisten on varmistettava, että:

a) liitteessä I luetelluista maakunnista ei lähetetä elävää siipikarjaa, siitosmunia eikä tuoretta, käsittelemätöntä ja lämpökäsittelemätöntä siipikarjanlantaa tai siipikarjan kuivikkeita muihin Alankomaiden osiin, muihin jäsenvaltioihin tai kolmansiin maihin;

b) elävää siipikarjaa ja siitosmunia ei kuljeteta liitteessä I kuvattujen maakuntien alueella.

2. Poiketen siitä, mitä 1 kohdassa säädetään, toimivaltainen viranomainen voi sallia seuraavien kuljetukset liitteessä I kuvattujen maakuntien alueella valvonta- ja puskurivyöhykkeiden ulkopuolella ja niiden lähetykset Alankomaiden muihin maakuntiin:

a) siipikarja, joka on tarkoitus teurastaa välittömästi, munintansa lopettaneet kanat mukaan luettuina, toimivaltaisen viranomaisen ennalta nimeämään teurastamoon;

b) untuvikot, nuorikot ja kasvatukseen tarkoitettu siipikarja, jotka viedään virallisessa valvonnassa olevalle tilalle / olevaan suojaan, jolla/jossa ei pidetä muuta siipikarjaa;

c) siitosmunat, jotka viedään virallisessa valvonnassa olevaan hautomoon.

Jos a tai b alakohdan mukaisesti kuljetettava elävä siipikarja on peräisin jostakin toisesta jäsenvaltiosta tai kolmannesta maasta, kuljetuksella on oltava sekä Alankomaiden toimivaltaisen viranomaisen että sen jäsenvaltion tai kolmannen maan, josta lähettäminen tapahtuu, toimivaltaisen viranomaisen hyväksyntä.

3. Poiketen siitä, mitä 1 kohdassa säädetään, jos toimivaltaiset eläinlääkintäviranomaiset toteuttavat kaikki asianmukaiset bioturvallisuustoimenpiteet lintuinfluenssan leviämisen estämiseksi, ne voivat sallia elävän siipikarjan ja siitosmunien kuljetukset, joita ei kielletä neuvoston direktiivissä 92/40/ETY, ja erityisesti untuvikkojen siirrot 9 artiklan 4 kohdan a, b ja c alakohdan säännösten mukaisesti, jos ne kuljetetaan liitteessä I kuvatulla alueella sijaitseville virallisessa valvonnassa oleville tiloille.'

2. Edellyttäen, että 1 kohdassa säädetyt edellytykset täyttyvät, liitteessä II luetelluista Alankomaiden maakunnista peräisin olevien ja tulevien elävän siipikarjan ja siitosmunien lähetysten mukana seuraavissa eläinten terveystodistuksissa, jotka myönnetään 18 päivästä kesäkuuta 2003 alkaen, on oltava seuraava maininta: Lähetys täyttää päätöksen 2003/443/EY mukaiset eläinlääkinnälliset edellytykset.

3. Korvataan 3 artiklan 1 kohdassa ilmaisu 'liitteessä' ilmaisulla 'liitteessä III'.

4. Päätöksen 2003/290/EY liitteestä tulee liite III ja tämän päätöksen liitteessä olevasta tekstistä tulee liite I ja liite II."

2) Korvataan 8 artiklassa päivämäärä ja kellonaika 17 päivään kesäkuuta 2003 kello 24.00 päivämäärällä ja kellonajalla 11 päivään heinäkuuta 2003 kello 24.00.

2 artikla

Tämä päätös on osoitettu Alankomaiden kuningaskunnalle.

Tehty Brysselissä 17 päivänä kesäkuuta 2003.

Komission puolesta

David Byrne

Komission jäsen

(1) EYVL L 224, 18.8.1990, s. 29.

(2) EYVL L 315, 19.11.2002, s. 14.

(3) EYVL L 395, 30.12.1989, s. 13.

(4) EYVL L 62, 15.3.1993, s. 49.

(5) EYVL L 18, 23.1.2003, s. 11.

(6) EYVL L 167, 22.6.1992, s. 1.

(7) EUVL L 59, 4.3.2003, s. 32.

(8) EUVL L 64, 7.3.2003, s. 36.

(9) EUVL L 69, 13.3.2003, s. 27.

(10) EUVL L 71, 15.3.2003, s. 30.

(11) EUVL L 74, 20.3.2003, s. 30.

(12) EUVL L 81, 28.3.2003, s. 48.

(13) EUVL L 95, 11.4.2003, s. 65.

(14) EUVL L 105, 26.4.2003, s. 28.

(15) EUVL L 115, 9.5.2003, s. 86.

(16) EUVL L 123, 17.5.2003, s. 53.

(17) EUVL L 133, 29.5.2003, s. 91.

LIITE

"Liite I

Alankomaiden alueella seuraavat maakunnat:

Flevoland, Gelderland, Limburg, Noord-Brabant, Utrecht.

Liite II

Alankomaiden alueella seuraavat maakunnat:

Drenthe, Friesland, Groningen, Noord-Holland, Overijssel, Zeeland, Zuid-Holland."